Joronen haastaa suosikit SM-maastoissa

Kaksinkertainen maastojuoksun Suomen mestari **Reetta Joronen** palaa yhden välivuoden jälkeen SM-maastoihin sunnuntaina Janakkalassa.

19-vuotiaiden neljälle kilometrille starttaava Savonlinnan Riennon juoksija voitti ylivoimaiseen tyyliin 15-vuotiaiden SM-kultaa Lempäälässä 2014 ja 17-vuotiaiden kultaa Vierumäellä 2017.

Janakkalassa Joronen ei ole kuitenkaan ykkössuosikki ja kolmen joukkoon nousukin vaatii hyvää onnistumista.

Ennakkosuosikki on erinomaista jälkeä ratajuoksuissa viime kesänä ja menneenä talvena tehnyt IK Falkenin **Nathalie Blomqvist**, jonka haastavat muun muassa Jyväskylän Kenttäurheilijoiden **Lotta Mäkinen** ja Lahden Ahkeran **Salla Laukkanen**.

Jorosen lisäksi mitalitaisteluissa on ennakkoon myös Toijalan Vauhdin **Sini Tirri**. Tampereen Pyrinnön **Jemina Forss** omaa hyvän alimatkojen nopeuden, muttei aikaisimpina vuosina ole ollut SM-maastoissa mitalitaisteluissa.

Sarjassa kilpailee myös Mikkelin Kilpa-Veikkojen **Aada Miskala**. Kolme viikkoa sitten Miskala juoksi hienosti kuudenneksi SM-maantiekympillä ja paineli myös hallissa talvella ennätysvauhtia.

Kaikkiaan mukaan on ilmoittautunut seitsemän eteläsavolaisjuoksijaa. Viisi juoksijoista edustaa Mikkelin Kilpa-Veikkoja.

Kilpa-Veikoilla on edustusta myös lauantaina juostavissa Aikuisurheiluliiton mestaruusmaastoissa ja 9-13-vuotiaiden Flying Finns-maastoissa.

**Eteläsavolaiset Janakkalan SM-maastoissa 5.5.**

Vinski Malinen, Mikkelin Kilpa-Veikot, P15 4km klo 11.30

Reetta Joronen, Savonlinnan Riento, N19 4km klo 12.55

Aada Miskala, Mikkelin Kilpa-Veikot, N19 4km klo 12.55

Kirsi Häyrinen, Mikkelin Kilpa-Veikot, N 6km klo 15.25

Taru Häyrinen, Mikkelin Kilpa-Veikot, N 6km klo 15.25

Elias Lyytinen, Sulkavan Urheilijat -41, M19 6km klo 16.00

Antti Nisonen, Mikkelin Kilpa-Veikot, M 4km klo 16.30